ഇരട്ടവാരിയില് പുലി: നാട്ടുകാര് പരിഭ്രാന്തിയില് മണ്ണാര്ക്കാട്:തിരുവിഴാംകുന്ന് ഇരട്ട വാരി ജനവാസകേന്ദ്രത്തില് പുലി ഇറങ്ങിയത് നാട്ടുകാരെ പരിഭ്രാന്തിയിലാക്കി.ഇന്നലെ രാത്രി പത്തു മണിയോടെയാണ് ഇരട്ടവാരി കോട്ടക്കുന്ന് അംബേദ്കര് കോളനിക്ക് സമീപം പുലിയെ കണ്ടത്. കളത്തില് സിദ്ദീഖിന്്റെ വീടിനു മുന്പിലെ മതിലിനോട് ചാരിയാണ് പുലി കിടന്നിരുന്നതെന്ന് നാട്ടുകര് പറഞ്ഞു. നാട്ടുകാര് ചേര്ന്ന് ബഹളം വെച്ചതോടെ പുലി തൊട്ടടുത്തുള്ള തെങ്ങുവളപ്പിലേക്ക് ഓടി പോയി. തിരുവിഴാംകുന്ന് അമ്ബലപ്പാറ റോഡിലൂടെ സഞ്ചരിക്കുന്നവര് ജാഗ്രത പാലിക്കണമെന്ന് ഗ്രാമപഞ്ചായത്ത് അംഗം സലാം പറഞ്ഞു. നൂറുകണക്കിന് കുടുംബങ്ങള് താമസിക്കുന്ന ഭാഗത്താണ് പുലിയെ കണ്ടത്. ജനങ്ങള് ജാഗ്രത പാലിക്കണമെന്ന് അധികൃതര് അറിയിച്ചു. കഴിഞ്ഞദിവസം തിരുവിഴാംകുന്ന് ഫാമിലും പുലിയെ കണ്ടിരുന്നു.ഇക്കാര്യം വനം വകുപ്പിനെ അറിയിച്ചെങ്കിലും യാതൊരു നടപടിയും സ്വീകരിച്ചില്ലെന്ന് ആക്ഷേപമുണ്ട്.